Dominicus Seguier, Dei et sanctæ Sedis apostolicæ gratia, Autissiodorensis episcopus, domino nostro Francorum regi Ludovico, a sanctioribus consiliis, et primus eleemosynarius, omnibus Christi fidelibus præsentes litteras inspecturis, salutem in Domino. Cum unum ex præcipuis episcopi officiis domus suæ imo Dei optimi maximi cura gerere, teste apostolo, censeatur, omni studio quam nacti sumus spartam, dilectissimam inquam sponsam nostram Autissiodorensem ecclesiam adornare volentes, post relatum a nobis ab aliquot mensibus ex Sandionisiano cœnobio sancti Peregrini ejusdem nostræ ecclesiæ protopræsulis, et antecessoris nostri colendissimi non modicum ossis cruralis fragmentum, argentea, cristallina, aureave theca inclusum, cum solemni processione ac frequenti populi veneratione in matricis nostræ gremio repositum; de altera non minus necessaria translatione cœpimus cogitare. Pati siquidem æquo animo sed et sine suspiriis intueri diutius non potuimus venerandas sanctorum Justi, Amatoris et Germani reliquias, olim tanto et digno in honore a prædecessoribus atque diœcesanis nostris pro palliado, asylo, propugnaculo ac singulari alexipharmaco omnibus in negotiis, rebus, morbis, difficultatibus et angustiis habitas, tot christianorum donariis conspicuas, ablationibus insignes, miraculis nobiles, frequentia peregrinorum famosas, in thesauri ejusdem ecclesiæ sordidis ac carie putrescentibus capsis, sed et in nudis capsarum operculis, proh dolor! suis argenteis, aureis, gemmis, pretiosisve, feretris, elapso fæculo in hujus urbis Autiss. sed ecclesiarum maxime vastatione deprædatione et conflagratione per sacrilegos Calvinistas, Hæreticos, Bordas, Dandeliotos, aliosve militiæ christianæ ecclesiæ desertores, aut potius proditores, nudatas, disruptasve, superstites tamen et honorandos ex tali busto cineres absque condigno cultu jacere, aut verius latere per tot annos, quasi non esset qui sepeliret. Quamobrem, ubi sollicita questione, accuranto testium, inscriptionum, cæterorumque monumentorum examine luce clarius nobis constitit eadem esse sanctorum Justi et Amatoris ossa, easdemque S. Germani vestes et reliquias quæ prius in veteribus capsis asservabantur in eadem Autissiodor. ecclesia, christianorum quorumdam hujus nostræ diœcesis zelo ac religione ex avaris prædonum Calvinistarum manibus redemptas atque ereptas, solita qua ferimur pietate in antecessorum et benefactorum nostrorum memoriam, easdem reliquias in ligneum hoc recens deauratum, feretrumque seu capsam elegantem in modum capellæ seu sacelli fabrefactam, a nobis solito ritu, ut moris est, benedictam et sanctificatam transferri curavimus, et propriis manibus transferentes, Deo optimo maximo ad altare majus ejusdem nostræ matricis ecclesiæ ex dono obtulimus, tradidimusve. Harum autem sanctarum reliquiarum hæc est series: caput sancti Justi martyris, pueri Autissiod.; caput et ossa sancti Amatoris episcopi Autissiod; tunica cum chirothecis S. Germani episcopi Autiss., eadem quæ solebat quotannis veneranda exponi kalendis augusti in eadem ecclesia Autiss.; tunica altera cum dalmatica ejusdem sancti Germani; duo cilicia ejusdem sancti Germani cum sudariolo. Quibus et de novo a nobis additur brachium sancti Saturnini, martyris, olim a Gregorio XIII. Pontifice maximo, per D. Nicolum de Pellevé, cardinalen titulo SS. Joannis et Pauli, archiepiscopum Senonensem, ad dominum Jacobum Amyot, episcopum Autissiodor., Roma Autissiodorum transmissum cum diplomate seu litteris testimonialibus ejusdem Nicolai, propria manu subsignatis, et sigillo munitis, datis Romæ secundo januarii, anno Domini millesimo quingentesimo septuagesimo sexto: sed et ex nostris, fragmentum e capite sancti Felicis papæ et martyris, ossiculum de S. Sirgineo, alterum de S. Innocentia martyre, et aliud de S. Julio Martyre cum maxilla S. Juliani martyris, nobis ab amplissimo et nobilissimo viro domino Petro Seguier, fratre charissimo, et Franciæ cancellario, sacra pignora nuper concessa contulimus, et eadem capsa inclusimus. In quorum omnium fidem præsentes litteras proprio chirographo subsignavimus, et ab aliquot dilectissimis ejusdem nostræ ecclesiæ confratribus aliisque simul cum amanuensi nostro subsignari, et sigillo cameræ nostræ communiri curavimus. Datum et actum in palatio nostro episcopali Autissiodorensi, die vigesima sexta mensis octobris, anni Domini millesimi sexcentesimi tricesimi septimi. Dominicus, episcopus Autissiodorensis, Alphonsus de Halluvin abbas D. Mariæ de Seriaco, E. Amyot, decanus Autiss. Gervasius Housset, cantor Autiss. Le-Clerc, thesaurarius Autiss., Malo archidiaconus Puisayæ, Chappu succentor, Carolus de Villiers, doctor theologus canonicus., P. Martin, canonicus. Delie secretarius dicti d. domini episcopi.